पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के गंभीर मरीजों के लिए जरूरी माने जा रहे रेमडेसिविर इंजेक्शन की कालाबाजारी नहीं थम रही है। कैंट पुलिस ने बुधवार को रेमडेसिविर इंजेक्शन की कालाबाजारी करते मेडिकल रिप्रेजेंटेटिव को गिरफ्तार किया है।
कैंट थाना पुलिस को मुखबिर से रेलवे स्टेशन के प्लेटफाॅर्म नंबर 1 के सामने एक व्यक्ति रेमडेसिविर बेचने की फिराक में घूमने की सूचना मिली। थाना प्रभारी समरजीत सिंह परिहार ने टीम गठित कर भेजी। इसके पहले आरोपी को पकड़ने की प्लानिंग की गई। इसके तहत टीआई ने आरक्षक मनीष तिवारी को सिविल ड्रेस में ग्राहक बनकर युवक के पास भेजा। आरक्षक मनीष ने मौके पर पहुंचकर रेमडेसिविर के संबंध में पूछताछ की।
आरोपी हर्षित केशरवानी निवासी सदर मुहाल इंजेक्शन विक्रय करने पहुंच गया। आरक्षक ने दो इंजेक्शन खरीदने की बात कही। दो इंजेक्शन की कीमत 70 हजार रुपए बताई। डील पक्की होने पर आरोपी ने दो इंजेक्शन लाकर दिए। जैसे ही, इंजेक्शन दिए वैसे ही कुुछ दूरी पर घात लगाए बैठी पुलिस ने आरोपी को दबोच लिया। साथ ही, दो इंजेक्शन जब्त कर आरोपी को कैंट थाने लाया गया। थाने में पुलिस ने आरोपी हर्षित केशरवानी के खिलाफ अलग-अलग धाराओं में प्रकरण दर्ज किया। आरोपी हर्षित पेशे से एमआर है।
आरोपी को इंजेक्शन कहां से मिले पुलिस कर रही पूछताछ
कैंट थाना प्रभारी समरजीत सिंह ने बताया, आरोपी हर्षित को इंजेक्शन की कालाबाजारी करते गिरफ्तार किया है। आरोपी को रेमडेसिविर कहां से मिले, इस संबंध में पूछताछ की जा रही है। इंजेक्शन देने वाले की जानकारी मिलते ही उक्त व्यक्ति के खिलाफ भी कार्रवाई की जाएगी। कार्रवाई टीम में एसआई कैलाश नारायण अरजरिया, प्रधान आरक्षक राजपाल सिंह, आरक्षक आशीष सिंह गौतम, लखन सिंह, दीपक कुमार, भवानीशंकर आदि शामिल थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn